**Prijavitelj: Zavod 404 – Zasebni zavod za raziskave, razvoj in inovacije Ljubljana**

**Naslov projekta*: STEMojstrica***

Projekt *STEMojstrica* naslavlja problem nizke zastopanosti deklet v STEM poklicih, pri čemer se osredotoča na področja tehnike: strojništvo, računalništvo ter elektrotehniko. Raziskave kažejo, da se zanimanje deklet za tehnične poklice zmanjša že tekom osnovnošolskega izobraževanja. V projektu si prizadevamo zmanjšati razlike v vključevanju v tehnične obšolske aktivnosti med deklicami in dečki. To dosegamo z izvedbo praktičnih delavnic, mentorstvom in ozaveščevalnimi kampanjami.

Ključne aktivnosti vključujejo izvedbo poletnih STEM delavnic za osnovnošolke, kjer bodo skozi praktično delo pridobile tehnične veščine, ki jih v teku rednega izobraževanja ne morejo. Obenem bodo v spodbudnem okolju spoznavale mentorice, uspešne ženske na izbranih področjih, iskale svoje vzornice ter s tem krepile sposobnost, da se po zaključku projekta samozavestno vključujejo v druge, sorodne, programe. Projekt vključuje tudi digitalno kampanjo o uspešnih ženskah v STEM, s ciljem povečanja prepoznavnosti ženskih vzornic in razbijanja stereotipov. Promocijski materiali bodo ozaveščali osnovnošolke o možnostih STEM kariere.

Projekt naslavlja še učitelje, ki so v dnevnem stiku z učenci in učenkami, in jih opremlja s kompetencami za prepoznavanje zanimanja učenk za katero od STEM področij. Za učitelje bodo pripravljena gradiva, ki jih lahko uporabijo pri pouku ali v obšolskih aktivnostih.

Z gradivi zagotavljamo trajnost projekta, vključujemo se v program NAPOJ, ki že več kot desetletje gradi skupnost učiteljev na področju STEM v Sloveniji. Dekleta, ki bodo sodelovala v projektu, bodo vabljena k nadaljnjemu vključevanju v programe Zavoda 404, kar jim omogoča dolgoročno podporo in razvoj kompetenc.